ราคาทองคำปิดวันศุกร์ร่วง นักลงทุนเทขายสินทรัพย์ปลอดภัย
สัญญาทองคำตลาดนิวยอร์กปิดลบเมื่อวันศุกร์ที่ผ่านมา (24 เม.ย.) เนื่องจากนักลงทุนเทขายทอง ซึ่งเป็นสินทรัพย์ปลอดภัย ภายหลังตลาดหุ้นนิวยอร์กปรับตัวสูงขึ้นเมื่อวันศุกร์ที่ผ่านมา
27 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดลบเมื่อวันศุกร์ที่ผ่านมา(24 เม.ย.) เนื่องจากนักลงทุนเทขายทอง ซึ่งเป็นสินทรัพย์ปลอดภัย ภายหลังตลาดหุ้นนิวยอร์กปรับตัวสูงขึ้นเมื่อวันศุกร์ที่ผ่านมา
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.ปรับตัวลง 19.3 ดอลลาร์ หรือ 1.62% ปิดที่ 1,175.00 ดอลลาร์/ออนซ์, สัญญาโลหะเงินส่งมอบเดือนพ.ค. ปรับตัวลง 19.3 เซนต์ ปิดที่ 15.636 ดอลลาร์/ออนซ์ , สัญญาพลาตินัมส่งมอบเดือนก.ค. ลดลง 15.3 ดอลลาร์ ปิดที่ 1,121.40 ดอลลาร์/ออนซ์ และสัญญาพัลลาเดียมส่งมอบเดือนมิ.ย. ปรับตัวขึ้น 35 เซนต์ ปิดที่ 770.25 ดอลลาร์/ออนซ์
นักลงทุนเทขายทองคำ ภายหลังตลาดหุ้นนิวยอร์กปรับตัวขึ้นเมื่อวันศุกร์ที่ผ่านมา เนื่องจากผลประกอบการของภาคเอกชนสหรัฐส่วนใหญ่ออกมาเชิงบวก ขณะเดียวกัน กระทรวงพาณิชย์สหรัฐเปิดเผยว่า ยอดสั่งซื้อสินค้าคงทน เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป เพิ่มขึ้น 4% ในเดือนมี.ค. เมื่อเทียบกับการคาดการณ์ของนักวิเคราะห์ที่คาดว่าจะเพิ่มขึ้น 0.6%
ขณะที่นักวิเคราะห์จับตาการประชุมของธนาคารกลางสหรัฐ (FED) ในสัปดาห์หน้า ซึ่งคาดว่าจะมีการส่งสัญญาณเพิ่มเติมเกี่ยวกับจังหวะการปรับขึ้นอัตราดอกเบี้ยของเฟด